2019. gada 10. decembrī Noteikumi Nr. 599

Rīgā (prot. Nr. 57 22. §)

**Noteikumi par oficiālās statistikas veidlapu paraugiem   
izglītības jomā**

Izdoti saskaņā ar

Statistikas likuma

11. pantu

1. Noteikumi nosaka oficiālās statistikas veidlapu (turpmāk – veidlapa) paraugus izglītības jomā, kā arī to aizpildīšanas un iesniegšanas kārtību.

2. Noteikumi apstiprina šādu veidlapu paraugusizglītības jomā:

2.1. veidlapa Nr. VS-1 "Pārskats par izglītības iestādē īstenotajām vispārējās pamatizglītības un vispārējās vidējās izglītības programmām" (turpmāk – veidlapa Nr. VS-1) (1. pielikums);

2.2. veidlapa Nr. VSP-1 "Pirmsskolas izglītības iestādes pārskats" (turpmāk – veidlapa Nr. VSP-1) (2. pielikums);

2.3. veidlapa Nr. IIP-1 "Pārskats par izglītības iestādē īstenotajām interešu izglītības programmām" (turpmāk – veidlapa Nr. IIP-1) (3. pielikums);

2.4. veidlapa Nr. ISIP-1 "Pārskats par izglītības iestādē īstenotajām profesionālās ievirzes izglītības programmām sportā" (turpmāk – veidlapa Nr. ISIP-1) (4. pielikums).

3. Veidlapas aizpilda šādi respondenti:

3.1. veidlapu Nr. VS-1 aizpilda vispārējās izglītības iestādes (izņemot pirmsskolas izglītības iestādes), kā arī profesionālās izglītības iestādes, kuras īsteno vispārējās izglītības programmas;

3.2. veidlapu Nr. VSP-1 aizpilda pirmsskolas izglītības iestādes;

3.3. veidlapu Nr. IIP-1 aizpilda izglītības iestādes, kuras īsteno interešu izglītības programmas (izņemot augstākās izglītības iestādes), kā arī izglītības iestādes (izņemot vispārējās un profesionālās izglītības iestādes), kuras īsteno pirmsskolas izglītības programmas;

3.4. veidlapu Nr. ISIP-1 aizpilda izglītības iestādes, kuras īsteno profesionālās ievirzes izglītības programmas sportā.

4. Veidlapas aizpildāmas saskaņā ar tajās minētajiem norādījumiem.

5. Respondenti veidlapas aizpilda un iesniedz elektroniski, ievadot datus Valsts izglītības informācijas sistēmā:

5.1. veidlapu Nr. VS-1 un veidlapu Nr. VSP-1 – katru gadu līdz 4. oktobrim;

5.2. veidlapu Nr. IIP-1 un veidlapu Nr. ISIP-1 – katru gadu līdz 13. novembrim.

6. Veidlapas par 2019./2020. mācību gadu respondenti aizpilda un iesniedz elektroniski, ievadot datus Valsts izglītības informācijas sistēmā līdz 2020. gada 15. janvārim.

7. Atzīt par spēku zaudējušiem Ministru kabineta 2017. gada 22. augusta noteikumus Nr. 486 "Noteikumi par oficiālās statistikas veidlapu paraugiem izglītības jomā" (Latvijas Vēstnesis, 2017, 169. nr.).

Ministru prezidents A. K. Kariņš

Izglītības un zinātnes ministre I. Šuplinska